**Saksframlegg og innstillinger til Engerdal fjellstyres møte 11.05.18.**

|  |  |  |
| --- | --- | --- |
| **Sak 36.18** | **Ark 012.1** |  |
| **Godkjenning av innkalling og møtereferat fra møte den 26.04.18.** |

|  |  |  |
| --- | --- | --- |
| **Sak 37.18** | **Ark**  |  |
| **Høring: Friluftskartlegging Engerdal kommune** |

**Saksdokumenter vedlagt:**

* Kartlegging og verdsetting av friluftsområder. Veileder M98-2013, Miljødirektoratet. (ikke vedlagt, men kan lastes ned fra Miljødirektoratets nettside)
* Kartlegging og verdisetting Friluftsområder, Engerdal kommune.
* Høringsinnspill til kommunen.

**Bakgrunn:**

Engerdal fjellstyre er gitt mulighet til å yttre seg i forhold til kartlegging av friluftsområder som Engerdal kommune har gjort i vinter. Kartleggingen har til hensikt å sikre befolkningen en god tilgang til og god kvalitet på viktige friluftsområder. Kommunen har gjennomført en prosess I vinter der fjellstyret var representert i ei arbeidsgruppe. Kartleggingen består av et dokument med oversikt over de registreringer som er gjort, samt 3 oversiktskart (områdetyper, årstidsbruk og verdisetting). Dokumentene er utarbeidet av konsulentfirmaet Feste Nordøst.

Bakgrunnen for kommunens arbeid ligger i en nasjonal målsetting om at alle kommuner skal gjøre en kartlegging av friluftslivsinteressene. Videre er det åpenbart at for Engerdal kommunes del henger dette sammen med revidering av Forskriften for snøskuterløyper. Denne forskriften ble vedtatt før jul og har virket i om lag 4 måneder. Kommunen ønsker nå å revidere denne. I forbindelse med høringsprosessen i forkant av at forskriften ble vedtatt, påpekte regionale planmyndigheter nettopp viktigheten av å ha gjort en kartlegging av friluftslivet i henhold til Miljødirektoratets veileder.

Dokumentet er et temakart og skal tas til orientering av kommunens beslutningsorgan. På så vis er det ikke å betrakte som et juridisk forpliktende plandokument. Men det er etter veilederen lagt opp til at kommunen skal fatte retningslinjer til hvordan og i hvilke sammenhenger dette kunnskapsgrunnlaget skal brukes i planarbeid og enkeltsaker. Videre bør kommunen vedta opplegg med ajourhold. Det er utarbeidet ihht Miljødirektoratets veileder M98-2013.

Hensynet til friluftslivet er en interesse som fjellstyret er satt til å ivareta etter fjelloven. Fjellstyret vurderer friluftslivets interesser (i tillegg til bruksrettsinteresser og naturhensyn) i saker som handler fysiske tiltak på statsallmenningen.

**Administrasjonens vurdering.**

På møtet med ordfører og rådmann ang planer for revidering av forskriften for snøskuterløyper den 17. april, ble kommunens arbeid med kartlegging og verdisetting av friluftsområder omtalt. Fjellstyret fattet interesse for dette, i og med det ikke var sendt ut til oss på høring på vanlig vis. Fjellstyret har som nevnt en klar rolle for å ivareta friluftslivets interesser i statsallmenninger, jfr bl.a Fjellovens §§ 3 og 12. Det er derfor positivt – men også rett og rimelig - at kommunen nå gir Fjellstyret som beslutningsorgan etter Fjelloven, en mulighet til å yttre seg i saken.

Kort oppsummert har arbeidet gått ut på: ulike arealer er definert ut fra *områdetyper* og gitt en *verdi* ut fra *verdisettingskriterier.* Hvert område får så en “poengsum” som sier noe om viktigheten av dette området som friluftsområde. Det er definert 31 ulike geografiske områder eller objekt. Kartleggingen viser hva hvordan hvert enkelt område er vurdert i forhold til type og verdi.

Friluftsmulighetene i Engerdal må sies å være gode. Tilgang på utmarksarealer og befolkningstetthet skiller seg relativt mye fra mer bynære områder. Sett utenfra kan en neppe si at Engerdal mangler gode friluftsområder. Det err allikevel viktig ut fra et helhetlig arealbruksperspektiv at en gjør en vurdering på hva som er viktig å bevare som gode friluftsområder for seinere.

Et lite paradoks i arbeidet er at samtidig som veileder påpeker at potensiell bruk ikke skal tillegges stor vekt, er et av målene med arbeidet å sikre også framtidig tilgang til friluftsområder. En kan derfor ikke ene og alene se på dagens bruk, men en må også ta hensyn til framtidige behov. Dette er vanskelig siden det er vanskelig i dag å forutse framtidig bruk, behov og interesser.

Det har fra tid til annen vært fokusert på viktigheten av å ha gode områder for friluftsliv nære der folk bor. Også i en typisk utmarkskommune som Engerdal er dette viktig, ikke minst sett ut fra et folkehelseperspektiv. Det er tross alt slik at dersom tilgangen til gode og tilrettelagte områder er nære der folk bor, vil det være lettere å bruke disse områdene også. Friluftsliv behøver ikke være ukeslange opphold i telt langt fra nærmeste bilvei. Det kan også være en kveldstur i nærområdet. Kartleggingen ser ut til å ha resultert i at de fleste grender på statsallmenningen har definert «*svært viktig friluftsområde*» i tilknytning til grendene, dog er ikke alle grendenære områder definert likt.

Det kan også virke som at noen merkede stier er definert som *særlig viktig* (se f.eks område nr 23). Det har vært flere stimerkingsprosjekter på statsallmenningen de seinere åra. Noen av disse ligger inne i områder som er definert som *særlig viktige*, mens andre ikke gjør det (se f.eks området rundt Lillebo-grenda).

Fjellstyret har gjennom sin dialog med Statskog om Landskapsplan framhevet betydningen av å ta hensyn til friluftslivets interesser ved skogsdrifter. Det ligger en forventning om at slike hensyn tas av grunneier – uavhengig av kommunens vurdering. Det kan allikevel være et poeng å påpeke betydningen av at alle merkede stier og friluftsintsallasjoner hensyntas. Disse har som regel i tillegg til betydningen for friluftslivet, også ofte en kulturhistorisk verdi.

Videre har kommunen skilt mellom betydning sommerstid og betydning vinterstid. Dette er forståelig og mange områder kan ha høy besøksfrekvens sommerstid, mens veldig lav vinterstid. Det er allikevel problematisk å bruke besøksfrekvens som kriterie, i og med et lavfrekventert område kan ha høy verdi. Nettopp derfor er ikke potensiell bruk helt uten betydning, jfr vektlegging.

Det er mulig at prosessen har gått raskt. Eksempelvis er det beskrevet under område nr 29 Kvitvola/Storhøa at skigåingen har økt som følge av skuterkjøring. Det framgår ikke noen mer i kommunens dokumenter hva som ligger bak av undersøkelser. Men i og med det er beskrevet, så får en gå ut fra at nettopp antallet skiløpere er målt både før og etter etableringen av snøskuterløypene. I så fall bør det finnes dokumentasjon på dette. I motsatt fall er dette en påstand uten dokumentasjon, og en kan da spørre seg om den hører hjemme som en beskrivelse i denne kartleggingen.

Konklusjonen er at administrasjonen mener kommunens dokument greit oppsummerer hva denne kartleggingen dreier seg om. Det vil alltid være ulike avveininger i forhold til hva som er viktig og hva som er mindre viktig. En styrke er at det er lagt opp til at dokumentet skal revideres jevnlig. På så vis blir det et dokument som representerer et oppdatert kunnskapsgrunnlag. Det må allikevel ikke brukes slik at det endres for å tilpasses ulike ønsker om bruk av utmarksarealer.

**Administrasjonens forslag til høringsuttalelse:**

Engerdal fjellstyre mener det er viktig at arealers betydning for friluftslivet kartlegges og at dette tas med i kommunens arbeid i ulike arealdisponeringssaker. For fjellstyret er hensynet til vilt, fisk og andre naturverdier viktige i tillegg til tradisjonell bruksrettsutøving.

For arealer som er reinbeite, vil fjellstyre påpeke viktigheten av at arbeidet også er forankret hos reindriftsnæringen.

Det er viktig at kommunen bruker denne kartleggingen, og andre kunnskapsgrunnlag som bl.a. viltkart, I sitt arbeid med arealsaker. Det er derfor en fordel om det fastsettes en plan for revidering og ajourhold. Samtidig bør kommunen gi noen retningslinjer i forhold til hvordan kartleggingen skal brukes.

Fjellstyret vil spesielt påpeke følgende forhold:

* Alle grendenære områder med tilrettelegging i form av stier, friluftsinstallasjoner o.l., bør være særlig viktig i denne sammenhengen. Fjellstyret registrerer at noen er definert som særlig viktige mens noen har en lavere vekting. Det kunne med fordel vært sett nærmere på avgrensinger rundt grender og avgrensinger i forhold til merkede stier.